鶴聯句
作者：滕宗諒
朝代：宋

paragraphs: 上霄降靈氣，鍾此千年禽。
幽閑靖節性，孤高伯夷心。
頡頏紫霄垠，飄颻滄浪潯。
岳湛有仙姿，鈞韶無俗音。
毛滋月華淡，頂粹霞光深。
目流泉客淚，翅垂羽人襟。
騰漢雪千丈，點溪霜半尋。
纖喙礪青鐵，修脛雕碧琳。
巖棲干溪樹，澤飲卑蹄涔。
鸞皇自塤箎，燕雀徒商參。
獨翅聳瓊枝，羣舞傾瑤林。
病餘霞雲叚，夢回松吹吟。
靜嫌鸚鵡言，高笑鴛鴦淫。
金精冷澄澈，玉格寒蕭森。
潔白不我恃，腥羶非所任。
稻粱不得已，蟣虱胡爲侵。
天池憶鵬遊，雲羅傷鳯沈。
風流超縞素，雅淡絕規箴。
相親長道情，偶見銷煩襟。
西漢惜馮唐，華皓欲投簪。
南朝仰衛玠，清羸疑不禁。
端如方直臣，處羣良足欽。
介如廉退士，驚秋猶在陰。
幾誚鷹隼鷙，覊韝俄見臨。
還嗤鳬鷖貪，弋繳終就擒。
乘軒乃一芥，空籠仍萬金。
片雲伴遙影，冥冥越烟岑。
長飈送逸響，亭亭出霜砧。
蓬瀛忽往來，桑田成古今。
願下八佾庭，鼓舞薰風琴。